በታላቁ የኢትዮጵያ ህዳሴ ግድብ ግንባታ ሂደት አጋጥመው የነበሩ ችግሮች ተፈተዉ ግንባታው  67 በመቶ መድረሱ ተገለጸ
በታላቁ የኢትዮጵያ ህዳሴ ግድብ ግንባታ አጋጥመዉ የነበሩ ችግሮችን ደረጃ በደረጃ በመፍታት የግንባታው ስራ ያለማቋረጥ እየተካሄደ በመሆኑ ግንባታው 67 በመቶ መድረሱ ተገለጸ፡፡በግንባታ ፕሮጀክት ማስተባበሪያ ጽህፈት ቤት አዘጋጅነት በትላንትናው ዕለት የሀገር ውስጥ የሚዲያ አካላት ግድቡ ያለበትን ደረጃ በመዘዋወር እንዲጎበኙ ተደርጓል፡፡የታላቁ የኢትዮጵያ ህዳሴ ግድብ ፕሮጀክት ምክትል ስራ አስኪያጅ ኢንጅነር ኤፍረም ወልደኪዳን በጉብኝቱ ለተገኙ የሚዲያ አካላት በሰጡት ማብራሪያ ግድቡ ከዚህ ቀደም የጥልቅ ሸለቆ መፈጠር የሀይድሮሊክና የኤሌክትሮ መካኒካል ስራዎች የዲዛይን ኢንዲሁም የተጣበበ የኮንትራት ጊዜ ችግር አጋጥሞት ነበር ብለዋል፡፡ፕሮጀክቱ በአሁኑ ወቅት ያጋጠሙትን ችግሮች ደረጃ በደረጃ በማለፍ የግንባታ ስራው ያለማቋረጥ እየተካሄደ መሆኑን ያስረዱት ምክትል ስራአስኪያጁ፣ የፕሮጀክቱ ግንባታ በሳሊኒ ኮንስትራክሽን ተቋራጭ እየተገነባ ያለው የሲቭል ስራው 84 በመቶ መከናወኑንና በመገባደድ ላይ እንደሚገኝ ገልጸዋል፡፡የግድቡ የኢሌክትሮመካኒካል ስራ ከ28 በመቶ በላይ የተጠናቀቀ መሆኑን የገለጹት ኢንጅነር ኤፍረም አሁን ላይ አጠቃላይ የፕሮጀክቱ ግንባታ በአማካይ 67 በመቶ ተጠናቋል ብለዋል፡፡የግድቡ ሁለት የኃይል ማመንጫ ተርባይኖች ታህሳስ ወር 2012 ዓ.ም ላይ ሃይል ማመንጨት እንዲችሉ ሆኖና የተቀናጀ መርሃግብር ተዘጋጅቶ እየተከናወነ መሆኑን ገልጸው የግድቡ የሲቪል ስራዎችም ሆነ የሀይድሮሊክና መካኒካል ስራዎች በተቀናጀ አግባብ እንዲከናወኑ እየተደረገ ነው ብለዋል፡፡በግድቡ ግምባታ ሂደት ላይ ያጋጠሙ ችግሮችን ለመፍታት በተደረገው ጥረት የብረታብረትና የኢሌክትሮ መካኒካል ስራዎችን ቀደም ሲል ሲሰራ የነበረውን የብረታብረትና ኢንጅነሪንግ ኮርፖሬሽን (ሜቴክ) ውል በማስተካከል ሌሎች አምስት አለምዓቀፍ ዕውቅና ካላቸው ተቋራጮች ጋር በመዋዋል ስራ እንዲጀምሩ ተደርጓልም ነው የተባለው፡፡አምስቱ ዓለም አቀፍ ተቋራጮች ከዚህ ቀደም ከብረታብረትና ኢንጂነሪንግ ኮርፓሬሽን ዉል በመዉሰድ እቃዎችን ያስገቡ የነበሩ ሲሆን፣ አሁን ላይ የአቅርቦትና የተከለ ሰራም ይሰራሉ ብለዋል፡፡ከዚህ ቀደም ከጥራት ጋር ጉድለት የታየባቸዉ የግድቡ ክፍሎች ማስተካከያ እየተደረገባቸዉ መሆኑን ገልፀዋል፡፡የግድቡ ማስተንፈሻና ማስተካከያ ስራ ከተቋራጮች መካከል አንዱ በሆነዉ በሲጂዉ የዓለም አቀፍ ተቋራጭ ሙሉ በሙሉ እየተከናወነ መሆኑንና በአዲስ መልክ የተከላዉ ስራ እየተካሄደ መሆኑን ገልፀዋል፡፡የግድቡ ዉሃ የሚያርፍበት በአጠቃላይ 123 ሺህ 189 ሄክታር መሬት ይመነጠራል ያሉት ምክትል ስራ አስኪያጁ እስካሁን ከ23 ሺህ በላይ ሄክታር መሬት ምንጣሮ በብረታ ብረትና ኢንጅነሪንግና ኮርፓሬሽን (ሜቴክ) የተከናወነ ሲሆን፣ የተመነጠረዉ እንደገና ያደገ በመሆኑ በድጋሜ መመንጠር ያስፈልጋል ብለዋል፡፡የፕሮጀክቱ ምክትል ስራ አስኪያጅ ኢንጅነር ኤፍረም ህብረተሰቡ የህዳሴ ግድብ ስራ ያልተቋረጠ መሆኑን በመገንዘብ ይልቁንም በጥናት ተደግፎ እየተሰራ መሆኑን በማወቅ እንደ ከዚህ ቀደም ሁሉ ድጋፍን እንዲያደርግ ጥሪያቸዉን አስተላልፈዋል፡፡የታላቁ የኢትዮጵያ ህዳሴ ግድብ ግንባታ የህዝብ ተሳትፎ ማስተባበሪያ ጽህፈት ቤት የህዝብ ግንኙነት ዳይሬክተር አቶ ሀይሉ አብርሃም በበኩላቸዉ ጉብኝቱ ከግድቡ ጋር ተያይዞ በህዝብ ዘንድ የተፈጠረዉን ብዥታ ሚድያዎች በአካል ተገኝተዉ ከተመለከቱ በኋላ እንዲያጠሩ ነዉ ብለዋል፡፡የህዝብ ተሳትፎና ድጋፍ መቀዛቀዝ ቢያሳይም አሁንም ድጋፉ ያልተቋረጠ መሆኑን ገልፀዉ፣ በዘንድሮ አመት አስር ወራት ብቻ ከ860 ሚልየን ብር በላይ የህዝብ ድጋፍ መደረጉን አስታዉቀዋል፡፡